કપિલ અને સુનીલના ઝઘડા બાદ સુનીલ પાલ ‘ધ કપિલ શર્મા શો’માં જોવા મળ્યો હતો. જોકે તમામ પ્રયત્ન બાદ પણ શોના દર્શકોની સંખ્યા રોજે-રોજ નીચે જતી જોવા મળી રહી છે. તેથી સુનીલ પાલે ફેસબુક પર વિડિયો શૅર કરી કહ્યું હતું કે ‘ડિયર સુનીલ ગ્રોવર. હું સુનીલ પાલ તને હાથ જોડીને વિનંતી કરું છું કે તું ફરી ‘ધ કપિલ શર્મા શો’માં આવી જા. તું આવીને તેને ભેટી લે, કારણ કે તું ખૂબ જ સારો કલાકાર છે. આજે દરેક વ્યક્તિ તારી ઍક્ટિંગનાં વખાણ કરે છે. તું એ ન ભૂલતો કે એક મોટા કલાકારને એક મોટું સ્ટેજ જ નવી ઊંચાઈએ પહોંચાડે છે. એક કૉમેડિયન તરીકે મેં ઘણું કામ કર્યું છે, પરંતુ ‘ધ ગ્રેટ ઇન્ડિયન લાફટર ચૅલેન્જ’ સિવાય મને કોઈ મોટું સ્ટેજ નથી મળ્યો. હું ઘણું કામ કરી રહ્યો છું, તો પણ લોકો મને એમ કહે છે કે હું કેમ દેખાતો નથી. મારો કહેવાનો મતલબ એટલો છે કે હું જે કામ કરું છું એ એટલા લોકો સુધી નથી પહોંચતું જેટલા લોકો સુધી તારું કામ પહોંચે છે. તું કપિલથી નારાજ ન થા. તેં અને કપિલે મળીને આ શોને ખૂબ જ મોટો બનાવ્યો છે. તમે બને આ શોની સુંદરતા છો. તમે બન્ને આ શોનાં એવાં પૈડાં છો જે અલગ થઈને કોઈના કામમાં નહીં આવો. અગાઉ પણ તમે છૂટા પડ્યા હતા એ સમયે તમારી આસપાસ ખૂબ જ ભંગાર પર્ફોર્મન્સ કરનાર વ્યક્તિઓ હતી.